Spejl, spejl, skulder. Holde tilbage når, der kommer modkørende og en bil er parkeret i den side af vejen, hvor man selv kører. Blinke af i rundkørsler. Glemmer du også af og til de ting, du lærte, da du tog kørekort? Så er du ikke den eneste, ifølge Thomas Mortensen, der er kørelærer ved Køreskolen I Centrum i Aalborg. - Man burde komme op til en køretest hvert femtende år, siger han, da TV2 Nord snakker med ham over anlægget i skolevognen under en køretime. Nye regler har kun krav om billlede 1. juli 2017 trådte nye regler i kraft, der betyder, at alle, der har fået udstedt kørekort efter 19. januar 2013, skal have fornyet kørekortet efter 15 år fra udstedelsesdatoen. - Men man har sit kørekort hele sit liv, medmindre man mister det. Det er bare et nyt, vellignende billede, der skal skiftes hvert femtende år, siger Thomas Mortensen. Thomas Mortensen mener, at mange af trafikproblemerne i Danmark opstår, fordi bilisterne har fået dårlige kørevaner og ikke ser de trafikale situationer som en helhed. - Når vi har kørelever, der skal generhverve deres kørekort, fordi de har mistet det, siger de: ”Det her burde alle folk skulle igennem nogle gange”. - Jeg kiggede mig ikke ordentligt for Bag rattet i skolevognen sidder 50-årige Jesper Nøddelund fra Vodskov og er i gang med en af sine sidste køretimer inden den endelige køreprøve om et par dage. - Jeg har bedt om flere køretimer for at blive helt klar, fortæller han. Det er ikke første gang, Jesper Nøddelund skal til køreprøve. Det er heller ikke første gang, han tager kørekort. - Det var den mest traumatiske oplevelse i mit liv. Sådan beskriver Jesper Nøddelund situationen, hvor han påkørte en ung kvinde i Aalborg Centrum og efterfølgende blev idømt en betinget frakendelse af kørekortet. - Det var mit ansvar. Jeg kiggede mig ikke ordentligt for. Kvinden lå bevidstløs på fortovet. Hun fik en hjernerystelse og var sygemeldt i fjorten dage. Jesper Nøddelund deler sin kørelærers holdning til regelmæssige køretest. - Jeg har fået nogle rigtigt, rigtig dårlige vaner i trafikken. Der er så mange ting, jeg ikke har været opmærksom på. Det er hårdt, og jeg skal tage mig selv i nakkehårene. Det er dårlige vaner, man får ind under huden, siger Jesper Nøddelund. Køretimerne skal efter planen udmunde i, at Jesper består sin orienterende køreprøve, inden ugen er omme. Og timerne bag rattet med en kørelærer har givet ham indsigt i sine egne kørevaner, han ikke havde tidligere. - Jeg syntes selv, jeg kørte godt og sikkert. Man er i boble, hvor man tror, man er god. Det kan jeg se nu, at det har jeg ikke været. Fra passagersædet fortæller Thomas Mortensen, at vi er blevet dårligere til at orientere os og glemmer at kigge os over skulderen, når vi kører. Og så mener han, at man med regelmæssige køretest kan undgå flere situationer, som den Jesper Nøddelund var skyld i. - Vi skal tage folk ind, inden det går galt.
Hvis det står til kørelærer Thomas Mortensen, skal alle indehavere af et kørekort bestå en køretest samtidig med, at kørekortet skal fornyes hvert femtende år.